《戚氏 樊山招集鸡鸣寺，感寒未赴。越日复送一章，邀与彊村同和 其二》
清代·沈曾植

桂花秋。仙人散诞狎沙鸥。楚客登临，淮山偃蹇，古今愁。

凝眸。骋吴邮。伯劳乌桕问西洲。旧时淮水明月，还照法曲领遨头。

世界沙聚，楼台电幻，空华病眼悠悠。正长筵劝醉，长笺写意，长卷抒忧。

居然洛下风流。山阴故事，拟问宅图丘。长相保、衣冠入蜀，宾客依刘。

客何求。朱雀航前八驺。青溪口外扁舟。水天閒话，说与人閒，有情痴也茶瓯。

四百南朝寺，纷烟雨里，山翠青浮。欲问志公遗迹，携懒残，残枝话山楼。

祝黄花长久，白头长寿，岁岁赊重九。更江山管领人如旧。

一年来，一度句留。病维摩，杖策寻幽。逃禅词，蔬笋得除不。

输君此日，金添印锁，玉按琴钩。

作者简介：沈曾植（1850--1922），浙江嘉兴人。字子培，号巽斋，别号乙盫，晚号寐叟，晚称巽斋老人、东轩居士，又自号逊斋居士、癯禅、寐翁、姚埭老民、乙龛、余斋、轩、持卿、乙、李乡农、城西睡庵老人、乙僧、乙穸、睡翁、东轩支离叟等。他博古通今，学贯中西，以“硕学通儒”蜚振中外，誉称“中国大儒”。